KIRJALLINEN KYSYMYS E-3520/00

esittäjä(t): Rosa Miguélez Ramos (PSE) komissiolle

(13. marraskuuta 2000)

Aihe: Neuvottelut kalastussopimuksista Kap Verden, Brasilian, Senegalin ja Kiribatin kanssa

Euroopan komissio on toiminut kaikkea muuta kuin tehokkaasti neuvotteluissa kolmansien maiden kanssa tehtävistä kalastussopimuksista tai niiden pidentämisestä. Marokon vesillä kalastanut laivasto on seisomassa. Siihen joudutaan lisäämään 38 yhteisön alusta, kuin Kap Verden kanssa tehty sopimus päättyy. Kalastusala syyttää komissiota siitä, että yhteisön sopimukset Afrikan maiden kanssa on jätetty kuolemaan.

Mitä toimia komissio on toteuttanut sopimuksen uusimiseksi Kap Verden kanssa?

Mitä tietoja komissio voi antaa yhteyksistä Senagalin viranomaisiin nykyisen, toukokuussa 2001 päättyvän sopimuksen uudistamiseksi?

Mitä toimia komissio toteuttaa tehdäkseen sopimuksen Euroopan yhteisön ja Brasilian välillä? Mitä lajeja voidaan kalastaa ja millä kalastusalueilla?

Mitä tietoja komissio voi antaa yhteyksistä komission ja Kiribatin hallituksen välillä kalastussopimuksen tekemiseksi?

Franz Fischlerin komission puolesta antama vastaus

(11. joulukuuta 2000)

Komissio kiittää parlamentin jäsentä kiinnostuksesta Kap Verden ja Senegalin kanssa tehtyjen kalastusta koskevien sopimusten pöytäkirjojen uusimiseen sekä mahdollisuuksiin tehdä sopimuksia Brasilian ja Kiribatin kanssa.

Kap Verden osalta komissio ilmoittaa kunnioittavasti, että tietoisena pöytäkirjan uusimisen tärkeydestä ennen sen voimassaoloajan päättymistä, komissio on alustavien yhteydenottojen jälkeen osallistunut kolmeen neuvottelukierrokseen, jotka järjestettiin Brysselissä 19. ja 20. heinäkuuta 2000, Praiassa 23. 25. heinäkuuta 2000 ja Brysselissä 6. ja 7. marraskuuta 2000.

Vaikka näiden kolmen neuvottelukierroksen aikana erityisesti kalastusmahdollisuuksien ja taloudellisen korvauksen osalla edistyttiin merkittävästi, sopimusta ei voitu tehdä. Komissio oli nimittäin täysin yhtä mieltä asianosaisten jäsenvaltioiden (erityisesti Espanjan) kanssa siitä, että Kap Verden vaatimusta liittää pöytäkirjaan pintasiima-aluksia koskeva velvoite purkaa saaliinsa Mindelon satamassa ei voitu hyväksyä. Komissio tekee kaiken voitavansa, jotta tämä sopimus voitaisiin tehdä mahdollisimman pian. Kap Verde ei kuitenkaan ole vielä pystynyt antamaan uutta neuvottelupäivämäärää.

Senegalin osalta komissio on yhdessä jäsenvaltioiden kanssa alkanut valmistella ensimmäistä neuvottelukierrosta tarkoituksena uusia tämänhetkinen pöytäkirja, jonka voimassaoloaika päättyy 30. huhtikuuta 2001. Neuvottelujen pitäisi alkaa heti vuoden 2001 alussa. Kohdatessaan Senegalin kalastusministerin 19. lokakuuta 2000 kalastuksesta vastaava komission jäsen korosti komission halukkuutta jatkaa tällä alalla Senegalin kanssa ylläpitämiään hyviä suhteita.

Brasilian osalta komissio on sitoutunut tutkimaan mahdollisuuksia kehittää kalastusalalla kahdenvälistä yhteistyötä kysymys yhteisön kalastusalusten pääsystä Brasilian aluevesille mukaan lukien. Komissio on kutsunut Brasilian viranomaiset Brysseliin aloittamaan tätä koskevat alustavat keskustelut ennen vuoden loppua.

Kiribatin tasavallan kanssa mahdollisesti tehtävän, tonnikalan pyyntiä koskevan kahdenvälisen sopimuksen osalla komissio tarkastelee parhaillaan aineiston osia ja tutkii sen seuraamuksia keskisen Tyynenmeren länsiosien alueeseen kokonaisuudessaan.